José Manuel Breijo Vidal (Lalín, 1968), máis coñecido como Topo Vidal ou Xosé Vidal, é director de escena, intérprete, músico e investigador escénico galego. A súa traxectoria artística vencéllase a compañías como A Xanela do Maxín e a formacións musicais como Pandeiromus.

Traxectoria
-----------

Topo Vidal iniciouse no mundo da escena con traballos de creación, dirección e dramaturxia de espectáculos con produtoras como Ribeirart en pezas como *O Papa e a Bruxa* (adaptación de 2006 dun texto de Darío Fo) ou *Dragonada* (2009) ou PistaCatro, coa montaxe *Reciclaxe.* Coa compañía de teatro e de animación de rúa Art-monium, Topo Vidal exerceu a súa dirección artística entre 2006 e 2021. 

Nos últimos anos, o seu labor escénico vinculouse máis estreitamente con compañías do xénero dos monicreques. Así, con Títeres Alakrán dirixiu a obra *Finisterrae: O último ultramarinos* (2019) e con A Xanela do Maxín, desenvolveu a dirección de obras como *Gale. Historia da Lingua*, *A viaxe de Saira,* *Leonardo e os Biosbardos*, *Lúa quere viaxar… a Marte* ou *Coliño*

O seu traballo escénico nestes décadas viu acompañado dun proceso formativo que incluíu o título en Dirección de Escena e Dramaturxia na Escola Superior de Arte Dramática de Galicia (ESADg) en 2009, o Máster en Artes Escénicas e Pedagoxía Teatral na Universidade de Vigo ou o doutoramento, tamén pola Universidade de Vigo, en teatro de obxectos, títeres, marionetas e outras formas animadas. 

A súa polifacética traxectoria tamén levou a Topo Vidal a exercer durante anos no eido audiovisual. Así, entre o 2000 e o 2021 traballou nos ámbitos de produción e coordinadción para a TVG, no programa *Luar* en diferentes seccións (*Vaidebaile*, Vaidegaita, *Os Humorosos*, *Punta e Tacón*). No ámbito musical, foi membro fundador, director artístico e músico do grupo Pandeiromus, con traballos discográficos como *En Conserva!!* ou *Teño días*.  Ademais, ten colaborado con crónicas e críticas en publicacións escénicas especializadas.

Obra escénica
-------------

* 2006-2021 Dirección artística da compañía de teatro e animación de rúa Art-monium
* 2006 Dirección e dramatruxia da peza *O Papa e A Bruxa*, para a produtora Ribeirart
* 2008 Creación e dirección do espectáculo *A coca* para o Concello de Redondela
* 2010 Dirección e dramaturxia do espectáculo *Reciclaxe* para a produtora Pistacatro
* 2019 Dirección e dramaturxia de *Ultramarinos Finisterrae* para producións Teatráis Alakrán
* 2019 Codirección do espectáculo *A toupiña que quería saber quen lle fixera aquilo na cabeza* para A Xanela do Maxín
* 2019 Codirección do espectáculo *Gale.Historia da lingua*, da compañía A Xanela do Maxín
* 2020 Codirección do espectáculo *A viaxe de Saira*, de A Xanela do Maxín e a Fundación Galicia Sustentable
* 2021 Dramaturxia e dirección de *Leonardo e os Biosbardos,* para A Xanela do Maxín.
* 2022 Dramaturxia e dirección de *A gárgola no rural*, para A Xanela do Maxín
* 2023 Dramaturxia e dirección de *Coliño*, para a compañía A Xanela do Maxín
* 2023 Dramaturxia e dirección de *Babá-Bebé* para a compañía A Xanela do Maxín

1. ↑  "FINISTERRAE: O ÚLTIMO ULTRAMARINOS". 2019-01-09. Consultado o 2023-11-09.
2. ↑  "Leonardo e os Biosbardos". *A Xanela do Maxín*. Consultado o 2023-11-09.
3. ↑  "Coliño | Erregueté". *erreguete.gal*. 2023-03-15. Consultado o 2023-11-09.
4. ↑  Titeresante (2019-02-27). "Monicreques de Kukas (Galicia). 40 años de vida titiritera. Por José Breijo Vidal". *Titeresante* (en castelán). Consultado o 2023-11-09.